Sennenger Zoo
De Sennenger Zoo war en Déierepark deen den 22. September 1968 opgaangen a bis géint 1981/82 zu Senneng an der Gemeng Nidderaanwen bestanen huet.

Den Zoo huet dem Jean Capus gehéiert, deen a sengem Beréng eng Rëtsch deelweis exotesch a wëll Déieren „ausgestallt“ hat. Den Zoo gouf vum Jean-Pierre Gloden, deemolege Buergermeeschter vun der Gemeng Nidderaanwen ageweit; am éischte Joer hat den Zoo 125.000 Visiteuren, ma iwwer d'Jore goufen et ëmmer nees negativ Stëmmen an Artikelen iwwer de schlechten Zoustand vum Zoo an den desolaten Zoustänn ënner deenen d'Déiere gehale géifen. An engem Rapport hat de Schwäizer Zoolog Carl Stemmler „skandaléis“ Konditiounen an „Déierequälerei“ festgehalen, grad wéi „ze vill Déieren op enkstem Raum“.

Den Zoo mat all senge Gebaier war ouni Baugeneemegung opgemaach ginn, wouduerch e weeder un déi kommunal Waasserleitung nach un d'Kanalisatioun ugeschloss war. Uganks 1974 hat d'Geriicht en Urteel gesprach, datt den Zoo misst zougemaach ginn; net wéinst Déierequälerei, mä well keng Baugeneemegung fir d'Ställ virlouch. De Capus ass a Recours gaangen, krut awer net Recht. D'Uerteel ass awer ni vollstreckt ginn, sou datt den Zoo weiderhin opblouf. 1980 gouf et dunn eng nei Geriichtsaffäre mat engem neien Urteel, datt den Zoo misst zou gemaacht ginn. Déi definitiv Fermeture war dunn am Joer 1981 oder 1982.

Am Februar 2007 gouf bekannt, datt de Staat d'Terraine vum fréieren Zoo opkaaft huet.

Am Juli 2008 gouf et e Projet fir niewent dem Site vum fréieren Zoo e Schéissstand opzemaachen. Iwwerdeems d'Gemeng Nidderaanwen e positiven Avis fir de Projet ginn hat, war d'Nopeschgemeng Schëtter awer dogéint. No engem juristeschen Hin an Hier konnt de Schéissclub Bloëbierg awer 2011 mam Schantjen ufänken an de Schéissstand am Mee 2014 opmaachen. Déi offiziell Ouverture war den 13. November 2015.

Um Spaweck 

 RTL weist Iech, wéi d'Iwwerreschter vum Zoo zu Senneng ausgesinn op rtl.lu de 16. Mäerz 2019

Déiereparken
Gemeng Nidderaanwen